W Hórkach změja Lejnjanscy dumpersportowcy sobotu a njedźelu na něhdyšim twjerdym hrajnišću Hórčanskich koparjow swój lětuši běh wo Němske dumperowe mišterstwa. Njebudźe to finalne-pjate wurisanje kaž loni, za to pak raz třeće wot dohromady pjeć. Dotal wubědźowachu so piloća w lěće 2022 w Adelsdorfje (08.05.) a w Baćonju pola Donatec (10.07.). Na woběmaj běhomaj bě dohromady 33 motorsportowcow startowało. Najkonstantnišo po puću pak staj lětsa amtěrowacy němski dumperowy mišter Filip Kral z Róžanta (Dumperowy klub Lejno) a youngster Pawl Domš (Wubědźowanski team Adelsdorf/Quersa) ze Zejic. Wobeju dźělitaj w cyłkownym hódnoćenju jenož dwaj dypkaj.
szl_Latn